Koreya xalqaro hamkorlik agentligi (KOICA) granti asosida Milliy texnik malakani baholash va malaka oshirish markazi faoliyatini tashkil etish chora-tadbirlari toʻgʻrisida
(resolution, 2024-05-06)

Oʻzbekiston Respublikasi Prezidentining 2023-yil 28-fevraldagi PF-27-son Farmoni bilan tasdiqlangan 2022 — 2026-yillarga moʻljallangan Yangi Oʻzbekistonning taraqqiyot strategiyasini “Insonga eʼtibor va sifatli taʼlim yili”da amalga oshirishga oid davlat dasturi ijrosini taʼminlash, shuningdek, ishchi kasblar boʻyicha kadrlarni tayyorlash tizimini yanada takomillashtirish, ishsiz aholining zamonaviy kasb va tadbirkorlik koʻnikmalarini shakllantirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2023-yil 28-fevraldagi PF-27-son Farmoni bilan tasdiqlangan 2022 — 2026-yillarga moʻljallangan Yangi Oʻzbekistonning taraqqiyot strategiyasini “Insonga eʼtibor va sifatli taʼlim yili”da amalga oshirishga oid davlat dasturining 146-bandida: ishsiz va ish qidirayotgan shaxslarning 160 ming nafarini talabgor kasblarga oʻqitish hamda ularning kamida 5 ming nafari kasbiy malaka darajasini tasdiqlash va ularga malaka pasportlarini taqdim etish; Koreya xalqaro hamkorlik agentligi (KOICA) granti asosida Milliy texnik malakani baholash va malaka oshirish markazi faoliyatini tashkil etish nazarda tutilganligi maʼlumot uchun qabul qilinsin. 2. Oʻzbekiston Respublikasi Kambagʻallikni qisqartirish va bandlik vazirligining: Koreya xalqaro hamkorlik agentligi (KOICA) granti hisobidan Koreya tajribasi asosida Kambagʻallikni qisqartirish va bandlik vazirligi muassisligida davlat taʼlim muassasasi shaklidagi Milliy texnik malakani baholash va malaka oshirish markazini (keyingi oʻrinlarda — Markaz) tashkil etish; “Ishga marhamat” monomarkazlari huzuridagi Oʻquv-maslahat ofislari (keyingi oʻrinlarda — Ofislar) faoliyatini transformatsiya qilish toʻgʻrisidagi takliflari maʼqullansin. 3. Quyidagilar Markazning asosiy vazifalari etib belgilansin: kasbiy malakani baholash va tasdiqlash, oʻqituvchi, ishlab chiqarish taʼlimi ustalari, muhandis-ustalar, pedagog kadrlar hamda taʼlim faoliyatiga bevosita aloqador boshqa rahbar-xodimlarni qayta tayyorlash va ularning malakasini oshirish; Oʻzbekiston Respublikasining milliy malaka tizimini xalqaro standartlar va ilgʻor xorijiy tajriba asosida takomillashtirish hamda samaradorligini oshirish boʻyicha takliflar ishlab chiqish; professional standartlarni ishlab chiqishda ularni xorijiy tashkilotlar hamda ilmiy hamjamiyatlar bilan samarali hamkorlikni yoʻlga qoʻyish orqali takomillashtirib borish yuzasidan takliflar ishlab chiqish; mehnat bozorida talab yuqori boʻlgan ishchi kasblar boʻyicha mutaxassislar tayyorlashga doir oʻquv-uslubiy qoʻllanmalar va ilmiy adabiyotlar yaratish. 4. Belgilansinki: a) Markaz Koreya tajribasi asosida milliy malakani baholash, shuningdek, Oʻzbekiston Respublikasining milliy malaka tizimiga oid qonunchilik hujjatlari asosida kasbiy malakani baholash, tasdiqlash va malaka pasportlarini berish faoliyatini amalga oshiradi. Bunda Markaz qonunchilik hujjatlarga muvofiq kasbiy malaka, bilim va koʻnikmalarni baholash faoliyatini amalga oshirish uchun belgilangan tartibda akkreditatsiyadan oʻtadi va oʻz faoliyatini tashkil etadi; b) Markaz faoliyati Bandlikka koʻmaklashish davlat jamgʻarmasi va qonunchilik hujjatlarida taqiqlanmagan boshqa manbalar hisobidan moliyalashtiriladi; v) Markazning tashkiliy tuzilmasi, shtatlar jadvali, shuningdek, xodimlari mehnatiga haq toʻlash tartibi va shartlari oliy taʼlim muassasalari rahbar, oʻqituvchi hamda boshqa xodimlarining mehnatiga haq toʻlash, ustama, ragʻbatlantirish va mukofotlash miqdorlariga teng ravishda Oʻzbekiston Respublikasi Kambagʻallikni qisqartirish va bandlik vazirligi tomonidan mustaqil belgilanadi hamda tasdiqlanadi. 5. Oʻzbekiston Respublikasi Kambagʻallikni qisqartirish va bandlik vazirligi: 2025-yil 15-sentabrga qadar Koreya xalqaro hamkorlik agentligi (KOICA) granti hisobidan Markaz faoliyatini tashkil etish, shuningdek, Markaz uchun bino va inshootlarni foydalanishga topshirishni taʼminlasin. Bunda: Markaz uning binosi toʻliq qurib bitkazilib, topshirilgunga qadar Toshkent shahar Sergeli tumani Sergeli-8 mavzesida joylashgan Toshkent shahridagi ishsizlarni kasb-hunarga oʻqitish markaziga tegishli binoga tekin foydalanish huquqi asosida vaqtincha joylashtirilsin hamda faoliyatini boshlash uchun yetarli xonalar ajratilishi va mebellar, jihozlar, kompyuter hamda tashkiliy texnika vositalari bilan taʼminlash choralari koʻrilsin; 2025-yil 25-oktabrga qadar Markazni yuqori malakali va tajribali kadrlar bilan toʻldirish choralarini koʻrsin. 6. Ofislar: Oʻzbekiston Respublikasi Kambagʻallikni qisqartirish va bandlik vazirligi tizimidagi taʼlim muassasalarida kasb-hunar, tadbirkorlik koʻnikmalari va xorijiy tillar boʻyicha jahon standartlari hamda ish beruvchilarning talablariga binoan oʻquv rejasi, dasturlari va uslubiy qoʻllanmalarni ishlab chiqish hamda takomillashtirib borish; muhandis ustalar, ishlab chiqarish taʼlimi ustalari va oʻqituvchilarning malakasini oshirish uchun xorijiy mutaxassislarni jalb qilish; ishlab chiqilgan oʻquv rejasi, dasturlari va uslubiy qoʻllanmalarni Oʻzbekiston Respublikasi Oliy taʼlim, fan va innovatsiyalar vazirligi bilan kelishilgan holda amaliyotga tatbiq etish choralarini koʻrsin. 7. Shunday tartib oʻrnatilsinki, unga koʻra 2024-yil 1-iyundan boshlab: “Ishga marhamat” monomarkazlari va kasb-hunarga oʻqitish markazlarining oʻqituvchilari hamda muhandis ustalarini maqomi boʻyicha professional taʼlim muassasalari pedagoglariga tenglashtirish hamda ularga ushbu xodimlar uchun qonunchilikda belgilangan imtiyozlar va ijtimoiy himoya kafolatlari tatbiq etiladi; xorijiy mutaxassislarga bajarilgan ishlar uchun toʻlanadigan toʻlov miqdori ularning malakasi, tajribasi va ularga yuklanadigan ish hajmidan kelib chiqqan holda, Oʻzbekiston Respublikasi Kambagʻallikni qisqartirish va bandlik vazirligi tomonidan belgilanadi; xorijiy mutaxassislarning Oʻzbekiston Respublikasiga kirish vizasini olishga konsullik yigʻimlari hamda yashash joyida roʻyxatga olinganlik uchun undiriladigan davlat boji “Ishga marhamat” monomarkazlari mablagʻlari hisobidan toʻlab beriladi. 8. Oʻzbekiston Respublikasi Kambagʻallikni qisqartirish va bandlik vazirligi: a) 2024-yil 30-dekabrga qadar ishsiz va ish qidirayotgan shaxslarning 160 ming nafarini mehnat bozorida talab yuqori boʻlgan kasblarga oʻqitish hamda ularning kamida 5 ming nafari kasbiy malaka darajasini tasdiqlash orqali ularga malaka pasportlarini taqdim etish choralarini koʻrsin; b) 2024-yil 15-noyabrga qadar manfaatdor vazirlik va idoralar bilan birga inson hayoti, sogʻligi va xavfsizligi bilan bogʻliq boʻlgan kasblarni majburiy sertifikatlashtirish tizimini tajriba-sinov tariqasida bosqichma-bosqich joriy etish boʻyicha Vazirlar Mahkamasiga asoslangan takliflar kiritsin. Bunda quyidagilar nazarda tutilsin: kasbiy malaka va bilimlarni rivojlantirish boʻyicha tarmoq kengashlari bilan birgalikda inson hayoti, sogʻligi va xavfsizligi bilan bogʻliq boʻlgan kasblar (lavozim)larni aniqlashga doir tadqiqotlar oʻtkazish; tadqiqotlar natijasiga koʻra 2024-2025-yillarda bosqichma-bosqich majburiy sertifikatlashtiriladigan kasb (lavozim)larni tarmoq va hududlar kesimida joriy etish reja-grafigini shakllantirish; majburiy sertifikatlashtirish uchun kasbiy faoliyatning muayyan turi boʻyicha shaxsning koʻnikmalarini ifodalaydigan, bilimi, qobiliyati va mahoratiga oid talablarni ishlab chiqish; majburiy sertifikatlashtiriladigan kasb (lavozim)larni tajriba-sinov tariqasida joriy etish. 9. Markaz Toshkent shahrining Sergeli tumani Sergeli-8 mavzesida joylashgan Toshkent shahridagi ishsizlarni kasb-hunarga oʻqitish markaziga tegishli hududda quriladigan binoda tekin foydalanish huquqi asosida joylashtirilsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Oʻzbekiston Respublikasi kambagʻallikni qisqartirish va bandlik vaziri B.A. Musayev zimmasiga yuklansin.